ตลท.ฟุ้งกำไร บจ.ปี 59 ไม่ต่ำกว่าปี 58 นโยบายกระตุ้นเศรษฐกิจหนุน
ตลท.ฟุ้งกำไร บจ.ปี 59 ไม่ต่ำกว่าปี 58 นโยบายกระตุ้นเศรษฐกิจหนุน
25 ม.ค. 2559

นายสันติ กีระนันทน์ รองผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า แนวโน้มผลประกอบการของบริษัทจดทะเบียน(บจ.) ในปี 59 จะไม่ต่ำกว่าเมื่อเทียบกับปี 58 โดยมีปัจจัยสนับสนุนสำคัญคือ มาตรการกระตุ้นเศรษฐกิจที่ภาครัฐทยอยประกาศออกมาอย่างต่อเนื่องในช่วงก่อนหน้านี้ ขณะที่งบการเงินในปีก่อนได้รับผลกระทบจากช่วงไตรมาส 3/58 ที่มองว่าเป็นจุดต่ำสุดแล้ว เนื่องจากมีรายการพิเศษค่อนข้างมาก อาทิ การตั้งสำรองเพิ่มขึ้นของธนาคารพาณิชย์ เป็นต้น
สำหรับดัชนีตลาดหุ้นไทยในช่วงที่ผ่านมาปรับตัวลดลงมา และมีความผันผวนค่อนข้างมาก จนทำให้หุ้นหลายตัวมีราคาปรับตัวลงมาต่ำมากแล้ว หากราคาหุ้นจะปรับลดลงก็คงไม่มากแล้ว เพราะนักลงทุนก็จะเริ่มมองว่าเป็นช่วงที่เหมาะสมที่จะสามารถเข้ามาลงทุนได้แล้ว แต่อย่างไรก็ตามต้องรองดูผลประกอบการทั้งปี 58 ก่อนว่าจะออกมาเป็นอย่างไรบ้าง ถึงจะได้ความชัดเจนของดัชนีตลาดหุ้นไทยต่อไป